Diari Oficial de la Generalitat Valenciana


Sumari del DOGV 9738, del 04-12-2023 (2023/12373)

Anunci de 28 de novembre de 2023, de la consulta pública prèvia sobre el Pla estratègic de subvencions de la Vicepresidència Primera i Conselleria de Cultura i Esport per al període 2024-2026.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9738

Data del DOGV
:   04-12-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/12335


Data del document
:   28-11-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Anunci

Descriptors 

:   * Vicepresidència Primera i Conselleria de Cultura i Esport

Anunci de 28 de novembre de 2023, de la consulta pública prèvia sobre el Pla estratègic de subvencions de la Vicepresidència Primera i Conselleria de Cultura i Esport per al període 2024-2026. [2023/12147]  
La Subsecretaria de Vicepresidència Primera i Conselleria de Cultura i Esport, en compliment del que es preveu en els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i a fi d'obtindre l'opinió ciutadana i de les organitzacions que puguen veure-se'n afectades, sotmet a consulta pública prèvia els aspectes que s'expressen a continuació relacionats amb l'elaboració i aprovació de l'esmentat pla estratègic.  
A) Antecedents  
La Llei 38/2003, de 19 de novembre, general de subvencions, indica el seu article 8 que «els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previstos i les seues fonts de finançament, que s'han de supeditar en tot cas al compliment dels objectius d'estabilitat pressupostària».  
Per la seua part l'article 160.2.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix la competència de les persones titulars de les conselleries, tant en l'àmbit dels seus departaments com en el dels organismes públics vinculats o dependents, per a aprovar el pla estratègic de subvencions de la conselleria, que comprendrà tant les pròpies del departament com de les dels esmentats organismes públics.  
  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, crea la Vicepresidència Primera i Conselleria de Cultura i Esport amb competències en matèria de cultura, promoció cultural, patrimoni cultural i esport. Aquestes competències estan desenvolupades en el Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport.  
B) Problemes que es pretenen solucionar amb la iniciativa  
Com a nou departament del Consell, aquest instrument de caràcter programàtic preveurà totes les subvencions i altres ajudes que concedisquen els òrgans de la Vicepresidència Primera i Conselleria de Cultura i Esport i els seus organismes autònoms a càrrec dels pressupostos de la Generalitat, amb la finalitat de proporcionar informació no vinculant a la ciutadania sobre la política de despesa en matèria de subvencions, modificable per raons d'eficiència o de contenció de la despesa, sent, per tant, un autèntic instrument d'avaluació de les polítiques subvencionables.  
C) Necessitat i oportunitat de l'aprovació  
Seran objecte de planificació estratègica els procediments de concessió de les subvencions previstes en l'article 2 de la Llei 38/2003, de 17 de novembre, i també dels altres lliuraments dineraris sense contraprestació que suposen un avantatge econòmic a favor de les seues persones beneficiàries i que es financen a càrrec dels programes pressupostaris de la Vicepresidència Primera i Conselleria de Cultura i Esport.  
  
El Pla estratègic, en el qual participen tots els òrgans de la Vicepresidència Primera i Conselleria de Cultura i Esport, tindrà una durada de tres anys i el seu contingut està determinat per l'article 12 del Reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol.  
  
D) Objectius de la norma  
L'elaboració i aprovació del Pla estratègic de subvencions, tràmit previ a l'establiment de subvencions en l'àmbit públic que va introduir la Llei general de subvencions, pretén complir amb els principis d'eficàcia en el compliment d'objectius i d'eficiència en l'assignació i utilització de recursos, estretament vinculats a la planificació estratègica, ja que l'eficàcia en la consecució d'objectius queda supeditada a la prèvia definició d'aquests i l'eficiència en l'assignació i utilització de recursos en l'acció subvencional ha d'anar precedida d'una valoració prèvia dels costos previsibles i de les fonts de finançament, sent precisament el pla estratègic el document administratiu que estableix, respecte de cada política de subvencions, eixos objectius i el seu termini de consecució, i eixos costos i les seues fonts de finançament, supeditant-se, en tot cas, al compliment dels objectius d'estabilitat pressupostària.  
  
E) Les possibles solucions alternatives reguladores i no reguladores  
Els plans estratègics de subvencions tenen caràcter programàtic i el seu contingut no crea drets ni obligacions; la seua efectivitat quedarà condicionada a la posada en pràctica de les diferents línies de subvenció, i manquen, per tant, de rang normatiu en sentit estricte.  
No cap solució alternativa atés que cal dotar aquest nou departament del Consell del seu propi pla estratègic de subvencions per al període 2024-2026.  
Les aportacions i opinions de la ciutadania es canalitzaran a través del portal de participació de la Generalitat, en l'enllaç https://gvaparticipa.gva.es/legislation/processes'locale=val, i el termini d'aportacions serà d'un mes comptat a partir de l'endemà de la publicació d'aquest anunci en el Diari Oficial de la Generalitat Valenciana. Conclòs aquest tràmit, s'informarà del resultat de la participació mitjançant una valoració global que serà publicada en el portal de participació de la Generalitat.  
  
València, 28 de novembre de 2023.- La sotssecretària de la Vicepresidència Primera i Conselleria de Cultura i Esport (p. d. Resolució de 13 d'abril de 2022; DOGV núm. 9328, 29.04.2022): M. Eugenia Vives Arlandis.